Magnus Kirt tuli Berliini EM-ile odaviske ühe medalisoosikuna ning sõidabki koju pronksimehena.
Kogu võistluse esimese viske teinud Magnus Kirt lajatas kohe oma trumbi lauda – 85.96 oli tulemus, mis lõi ilmselt mõnelgi konkurendil jalad nõrgaks. Kahte meest see ei kõigutanud. Thomas Röhler viskas kolmandas voorus 89.47 ja võttis kodupubliku rõõmuks kulla, Andreas Hofmann sai teises voorus kirja 87.60 ja tasuks hõbemedali.
Kirt ei suutnud enam samaväärset viset teha. Oda lendas jonnakalt 82 meetri kanti. Kuid midagi enamat polnud vastu panna ka konkurentidel. Kolmas kardetud sakslane Johannes Vetter oli püstihädas ning piirdus 83.27 ja 5. kohaga. Tema ja Kirdi vahele pressis end 84.55 visanud poolakas Marcin Krukowski. Kirt tõestas temast üleolekut viimase viskega – 84.81 oleks samuti tähendanud pronksi.